## Odluka Ustavnog suda Republike Hrvatske broj: U-IIIA-2850/2003 od 23. listopada 2003.

### NN 193/2003 (9.12.2003.), Odluka Ustavnog suda Republike Hrvatske broj: U-IIIA-2850/2003 od 23. listopada 2003.

# USTAVNI SUD REPUBLIKE HRVATSKE

3046

Ustavni
sud Republike Hrvatske, u Vijeću šestorice za odlu­či­vanje o ustavnim tužbama,
u sastavu sudac Petar Klarić, pred­sjednik Vijeća te suci Ivan Matija, Željko
Potočnjak, Agata Račan, Nevenka Šernhorst i Milan Vuković, članovi Vijeća, odlučujući
o ustavnoj tužbi P. Č. iz G., na sjednici održanoj 23. listopada 2003.,
jednoglasno je donio

## ODLUKU

I. Ustavna tužba se odbija.

II. Pretpostavke iz odredbe članka
63. stavka 1. Ustavnog zakona o Ustavnom sudu Republike Hrvatske (»Narodne
novine«, broj 49/02 – pročišćeni tekst), nisu ispunjene.

III. Ova odluka objavit će se
u »Narodnim novinama«.

```
Obrazloženje
```

1.
Ustavna tužba podnesena je temeljem odredaba članka 63. Ustavnog zakona o
Ustavnom sudu Republike Hrvatske (»Narod­ne novine«, broj 49/02 – pročišćeni
tekst, u daljnjem tekstu: Ustav­ni zakon), jer podnositelj smatra da postupak
pred Županijskim sudom u Sisku u povodu njegove žalbe podnesene 29. srpnja
2002. nerazumno dugo traje. Posebno ističe da mu je presuda Općinskog suda u
Gvozdu, broj: P-106/00 od 11. srpnja 2001. protiv koje je izjavio spomenutu žalbu,
dostavljena nakon više od godinu dana od zaključenja glavne rasprave.

Podnositelj predlaže usvojiti ustavnu tužbu, odrediti
Županijskom sudu u Sisku rok od 60 dana u kojemu će donijeti odluku o njegovoj žalbi
i odrediti mu primjerenu naknadu u iznosu od 10.000,00 kuna.

Činjenice vaŽne za ustavnosudski postupak

2. Za ovaj ustavnosudski postupak mjerodavne su
odredbe članka 29. stavka 1. Ustava i odredbe članka 63. stavka 1. Ustav­nog
zakona.

Ustavni sud je u postupku pokrenutom ustavnom tužbom,
primjenom članka 63. Ustavnog zakona, utvrdio sljedeće činjenice koje su pravno
relevantne za odlučivanje o povredi ustavnog prava podnositelja, zajamčenog člankom
29. stavkom 1. Ustava:

– podnositelj je 20. srpnja 2000. podnio tužbu Općinskom
sudu u Gvozdu, radi vraćanja nekretnine i isplate naknade za korištenje kuće;

– Općinski sud u Gvozdu o toj je tužbi 11. srpnja
2001. donio presudu, broj: P-106/00, kojom je tužbu djelomice usvojio, a
djelomice odbio;

– podnositelj je protiv te presude od 11. srpnja
2002. podnio žalbu 29. srpnja 2002.

*Ustavna tužba nije osnovana.*

3. Razmatrajući navode ustavne tužbe i dokumentaciju
koja prileži tužbi, Ustavni sud je utvrdio da u konkretnom slučaju nisu
ispunjene pretpostavke za postupanje Suda u smislu odredbi članka 63. stavka 1.
Ustavnog zakona koji propisuje:

»(1) Ustavni sud će pokrenuti postupak po ustavnoj tužbi
i prije no što je iscrpljen pravni put u slučaju kad o pravima i obvezama
stranke (...) nije u razumnom roku odlučio sud (...).«

Ustavni sud odluku obrazlaže sljedećim utvrđenjima:

Sudski postupak u predmetu, broj: P-106/00 Općinskog
suda u Gvozdu započeo je podnošenjem tužbe 20. srpnja 2000., prvostupanjska
presuda donesena je 11. srpnja 2001., a žalbu protiv prvostupanjske presude u
tom predmetu podnositelj je podnio 29. srpnja 2002.

Ustavna tužba podnesena je 23. kolovoza 2003.

Ustavni sud utvrđuje da je do dana podnošenja ustavne
tužbe postupak pred Županijskim sudom u Sisku trajao ukupno jednu (1) godinu i
dvadeset pet (25) dana.

Parnični postupak koji se vodi pred Županijskim sudom
u Sisku, nije prešao razumni rok u smislu odredbe članka 63. stavka 1. Ustavnog
zakona, pa duljina rokova u tom postupku ne proturiječi ustaljenoj praksi ovog
Suda o donošenju odluke suda u razumnom roku.

Stoga,
Ustavni sud utvrđuje da u konkretnom slučaju nije povrijeđeno ustavno pravo
podnositelja da zakonom ustanovljeni neovisni i nepristrani sud u razumnom roku
odluči o njegovim pravima ili obvezama, koje je zajamčeno člankom 29. stavkom
1. Ustava Republike Hrvatske.

4.
Slijedom izloženog, temeljem odredbe članka 75. Ustavnog zakona, odlučeno je
kao u izreci.

Broj:
U-IIIA-2850/2003
Zagreb, 23. listopada 2003.

USTAVNI SUD REPUBLIKE HRVATSKE

Predsjednik Vijeća
**dr. sc. Petar Klarić,** v. r.

Odluka, NN 193/2003-3046